उसने पांडेय को धीरे से एक किनारे बुलाया और मार्गदर्शन करने के भाव से कहा, ‘‘मैंने कई चुनाव देखे हैं। इधर में ऐसा ही चलता है। इनसे रार लेकर मुसीबत बुलाना अक्लमंदी नहीं है। बेहतर है कि ये जो करते हैं करने दीजिए। आखिर आप इन्हें रोककर क्या हासिल कर लेंगे। जो भी जीतेगा या जो भी हारेगा, उससे आपका तो कोई लेना देना है नहीं। ऐसे भी जीतने वाला कौन सा पुरुषोत्तम राम होगा। कोई बाहुबली, अपराधी, दबंग या लंठ जैसा ही तो होगा। शरीफ या भले आदमी को न तो मौका मिलता है राजनीति में आने का और न तो वह खुद आना ही चाहता है। तो जो भी जीतेगा वह एक गलत और घटिया आदमी ही होगा, जिससे आपका या हमारा कोई परिचय नहीं, फिर हम क्यों जोखिम उठायें। लॉ एंड आर्डर के लिए पुलिस है, मजिस्ट्रेट है, वे जब आँख मूंदकर कहीं किनारे दुबके हुए हैं तो आप अपनी गर्दन इसमें क्यों फंसायें? पुलिसवाले भी यही सोच रहे होंगे कि शांति से जो काम हो रहा है, उसे होने दो।’’